N2 by Plett ná dae se onrus oopgestel(Foto: SAPD) Die N2-hoofweg by Plettenbergbaai in die Wes-Kaap is ná vyf dae se onrus eindelik Vrydagmiddag oopgestel nadat die plaaslike munisipaliteit en ongelukkige inwoners van die Qolweni-gemeenskap tot ’n vergelyk kon kom. Betogings het reeds Maandag in die omgewing van die N2 opgevlam en Plettenbergbaai byna tot stilstand gebring nadat die hoofweg as voorsorgmaatreël gesluit moes word. Die betogings spruit uit inwoners se ongelukkigheid met vertragings in die implementering van die Qolweni-behuisingsprojek. Daar heers glo kommer oor die prestasie van die kontrakteur aan die stuur van dié behuisingsprojek. Die LUR van menslike nedersettings in die Wes-Kaap, Tertius Simmers, het vanoggend met die raad van die Bitou-munisipaliteit en senior amptenare van die provinsiale departement van menslike nedersettings vergader om ’n oplossing vir probleme met die behuisingsprojek te vind. (Foto: SAPD) Luidens ’n verklaring deur die munisipaliteit is daar op die vergadering besluit om die implementering van die Qolweni-behuisingsprojek aan die provinsiale regering oor te laat. Dié besluit is vroeër vanmiddag aan betogers oorgedra. Die betogers het die besluit verwelkom hoewel hulle nou daarop aandring dat diegene wat tydens vandeesweek se betogings in hegtenis geneem is, onmiddellik vrygelaat moet word Maroela Media het vroeër vandag berig drie betogers is in hegtenis geneem op aanklag van openbare geweld nadat groepe betogers op verskillende plekke op die N2 bymekaargekom, die pad met brandende voorwerpe versper en voertuie met klippe bestook het. Volgens die munisipaliteit sal die Menseregtekommissie (MRK) die meriete van die betogers se jongste eise hanteer. Opruimingswerk in die omgewing is reeds aan die gang terwyl die N2 vanmiddag oopgestel sou word.